На основу члана 9. Одлуке о условима, начину и поступку куповине стана под повољнијим условима, а на основу Закона о посебним условима за реализацију Пројекта изградње станова за припаднике снага безбедности ("Службени лист РС", бр. 41/18, 54/2019 и 9/2020), Стамбена комисија Безбедносно-информативне агенције објављује:

**ПОЗИВ**

**за учешће у поступку остваривања права на куповину стана**

**под повољнијим условима**

**на локацијама Ниш, Врање, Крагујевац, Краљево, Нови Сад и Сремска Митровица**

1. Позивају се сви заинтересовани активни припадници Безбедносно-информативне агенције, као и ранији припадници који су право стекли на пензију у Безбедносно-информативној агенцији и Министарству унутрашњих послова-Ресор државне безбедности (пензионисани припадници) да поднесу пријаву за учешће у поступку остваривања права на куповину стана под повољнијим условима на локацијама Ниш, Врање, Крагујевац, Краљево, Нови Сад и Сремска Митровица.
2. Заинтересована лица подносе образац пријаве уз одговарајућу документацију почев од дана објављивања овог позива па до објаве Јавног позива од стране СПВ друштава у неком од високотиражних листова.
3. Сви подносиоци пријаве достављају следећу документацију:

* очитану личну карту за себе и чланове породичног домаћинства (супружник припадника или његов ванбрачни партнер, деца припадника, као и друга лица која је оно или његов супружник дужно по закону да издржава, а живе у заједничком домаћинству 5 и више година);
* извод из матичне књиге венчаних за супружника (не старији од 6 месеци) уколико су у браку, а уколико је брак разведен доставља се пресуда са клаузулом правноснажности (у фотокопији);
* извод из матичне књиге рођених за све малолетне чланове породичног домаћинства;
* изјаву припадника и два сведока оверену код јавног бележника да је у заједничком домаћинству са ванбрачним партнером са наведеним личним подацима партнера и подацима о заједничком пребивалишту/боравишту уколико су у ванбрачној заједници;
* број телефона и email адреса
* Припадници који су **без стана**, поред горе наведене документације достављају и:
* уверење управе јавних прихода да се он или члан његовог породичног домаћинства (укључујући и малолетне чланове породичног домаћинства) не дуже са порезом на стан или породичну стамбену зграду;
* Припадници који имају **неодговарајући стан или породичну стамбену зграду**, поред горе наведене документације достављају:

а) извод из листа непокретности (не старији од 30 дана) уколико су неодговарајући стан или породична стамбена зграда укњижени;

б) документа на основу којих је стечено право својине на стану или породичној стамбеној згради уколико иста нису укњижена;

ц) поред документације наведене под а) односно б) и извештај стручног лица – судског вештака одговарајуће струке о стању непокретности или акт надлежног органа којим се такво стање утврђује, уколико стан или породична стамбена зграда није опремљена основним водоводним, електричним и санитарним инсталацијама, која представља опасност за живот и здравље људи, која је склона паду и угрожени су јој конструктивни елементи, она која није заштићена од утицаја хладноће, кише, ветра и других неповољних климатских утицаја, као и она која није снабдевена дотоком природне светлости и заштићена од влаге.

Читко попуњену и својеручно потписану пријаву са одговарајућом документацијом је потребно доставити Стамбеној комисији непосредно преко писарнице Безбедносно-информативне агенције или путем препоручене поште на адресу: Безбедносно-информативна агенција, ул.Краљице Ане бб, Београд, са назнаком Стамбена комисија, "Пријава на позив за учешће у поступку остваривања права на куповину стана под повољнијим условима".

Образац пријаве се може преузети на интернет страни Безбедносно-информативне агенције.

Све информације могу се добити на бројеве телефона: 011/3639 301, 011/3639 130 и на e-mail: pravni\_poslovi@bia.gov.rs.